
Către
BIROUL PERMANENT AL CAMEREI DEPUTAŢILOR



Vă înaintăm, alăturat, raportul comun asupra Legii privind statutul controlorului civil de trafic aerian din România, aflată în procedură de reexaminare, ca urmare a cererii Preşedintelui României, transmisă Comisiei pentru muncă şi protecţie socială şi Comisiei pentru transporturi şi infrastructură pentru reexaminare pe fond, cu adresa nr.PLx.844/2007/2008 din 30 martie 2009.



PREŞEDINTE, 					PREŞEDINTE,
ADRIAN SOLOMON			LUCIAN NICOLAE BODE

RAPORT  COMUN
asupra Legii privind statutul controlorului civil de trafic aerian din România


În temeiul art.137 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru transporturi şi infrastructură au fost sesizate, cu cererea de reexaminare a Legii privind statutul controlorului civil de trafic aerian din România, trimisă cu adresa nr.PLx.844/2007/2008 din 30 martie 2009.

Legea are ca obiect reglementarea unui cadru normativ special privind activitatea controlorilor civili de trafic aerian, care să corespundă cerinţelor tehnice şi condiţiilor existente în prezent la nivel internaţional.

Legea a fost adoptată de Camera Deputaţilor şi de Senat cu respectarea prevederilor art.75 şi ale art.76 alin.(1) din Constituţia României, republicată, şi a fost transmisă spre promulgare Preşedintelui României la data de 17 octombrie 2008.

	În conformitate cu dispoziţiile art.77 alin.(2) din Constituţia României, republicată, Preşedintele României a formulat o cerere de reexaminare a legii transmisă spre promulgare, considerând că legea instituie pentru controlorii civili de trafic aerian din România un regim derogator de la prevederile Legii nr.19/2000 privind sistemul public de pensii şi alte drepturi de asigurări sociale, în vigoare la acea dată.
	
În urma reexaminării, Senatul, în calitate de primă Cameră sesizată, a admis cererea de reexaminare şi a respins Legea privind statutul controlorului civil de trafic aerian din România, în şedinţa din 23 martie 2009.

Guvernul nu susţine adoptarea legii, potrivit punctului de vedere nr.3765 din 4 aprilie 2018.

În conformitate cu prevederile Regulamentului Camerei Deputaţilor, republicat, cu modificările şi completările ulterioare, Comisiile au dezbătut cererea de reexaminare a Legii în şedinţe separate. 
La şedinţa Comisiei pentru transporturi şi infrastructură din data de 14 mai 2018, din totalul de 19 membri au participat la lucrări 18 deputaţi conform listei de prezenţă. 
În urma dezbaterilor şi a opiniilor exprimate, membrii comisiei au hotărât, cu unanimitate de voturi respingerea Legii privind statutul controlorului civil de trafic aerian din România.

La lucrările comisiei pentru muncă şi protecţie socială, care au avut loc în data de 11 septembrie 2019, şi-au înregistrat prezenţa 20 de deputaţi din totalul de 21 de membri ai comisiei.
În urma dezbaterilor şi a opiniilor exprimate, membrii comisiei au hotărât, cu unanimitate de voturi, acceptarea cererii de reexaminare şi respingerea Legii privind statutul controlorului civil de trafic aerian din România.

La dezbateri au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:
· dl Ioan Petru Căprariu – președinte, Casa Națională de Pensii Publice
· d-na Georgeta Jugănaru – director, Ministerul Muncii și Justiției Sociale.

În raport cu obiectul şi conţinutul ei, Legea face parte din categoria legilor organice, conform prevederilor art.73 alin.(3) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, cele două Comisii propun Plenului Camerei Deputaţilor acceptarea cererii de reexaminare şi respingerea Legii privind statutul controlorului civil de trafic aerian din România, întrucât după aderarea României la Uniunea Europeană, normele europene aplicabile controlorilor de trafic aerian sunt valabile şi pentru personalul din România. 




PREŞEDINTE,					PREŞEDINTE,
Adrian Solomon					Lucian Nicolae Bode





SECRETAR,						SECRETAR,		
Violeta Răduţ					Marius Bodea









Întocmit,
Consilier parlamentar Sorina Szabo			Consilier parlamentar Iulia Ioana Miecea

